แบงก์โน้ตส์
เรียกว่าซัดกันมันส์จนหยดสุดท้าย ขนาด “วรวิทย์ ชัยลิมปมนตรี” ซึ่งเตรียมจะอำลาตำแหน่งในวันนี้เป็นวันสุดท้ายแล้ว
12 ธ.ค. 2555

อุปสรรคของ ผอ.
เรียกว่าซัดกันมันส์จนหยดสุดท้าย ขนาด “วรวิทย์ ชัยลิมปมนตรี” ซึ่งเตรียมจะอำลาตำแหน่งในวันนี้เป็นวันสุดท้ายแล้ว เพื่อไปรับตำแหน่งผู้อำนวยการธนาคารออมสิน ในวันที่ 13 ธ.ค.นี้ ก็ยังเจอขุดเรื่องเก่าเอามาเป็นความจนได้ 
ล่าสุดกลุ่มผู้รักความเป็นธรรม นำโดย ปริญ ปริญกระแส ได้เข้ายื่นหนังสือต่อ กิตติรัตน์ ณ ระนอง รองนายกรัฐมนตรีและ รมว.คลัง รวมถึงผู้ตรวจการแผ่นดิน เพื่อคัดค้านการเข้ามาดำรงตำแหน่งผู้อำนวยการธนาคารออมสิน โดยกล่าวหาว่า วรวิทย์ เคยถูกศาลอุทธรณ์พิพากษา เมื่อวันที่ 8 มิ.ย. 2551 ให้จำคุกและปรับ 1 หมื่นบาท โทษจำคุกให้รอลงอาญา 2 ปี ถือว่าขาดคุณสมบัติที่จะเป็นผู้อำนวยการธนาคารออมสิน 
เรื่องนี้ วรวิทย์ ชี้แจงว่า เป็นเรื่องเก่าตั้งแต่สมัยเป็นบอร์ดองค์การส่งเสริมกิจการโคนมฯ เมื่อปี 2547 โน้น บอร์ดสั่งปลดพนักงานแล้วเจอฟ้องยกแผง ศาลชั้นต้น ศาลแรงงานยกฟ้อง จนมาศาลอาญามีการอุทธรณ์และได้ส่งเรื่องไปที่ศาลฎีกา ซึ่งขณะนี้ยังไม่มีคำตัดสิน จึงถือว่าไม่ขาดคุณสมบัติ